钦定古今图书集成/理学汇编/文学典/第061卷 > 周彬
## 钦定古今图书集成/理学汇编/文学典/第061卷 > 周彬

按马令《南唐书》本传：“彬，禾川人也。杜门不出，不治产
业。其妻让曰：‘君家兄弟皆力田亩，以致丰羡，而独不
调，玩故纸以自困，宁有益耶’？彬笑曰：‘耕田不如耕道，
非儿女子所知也’。”闻烈祖镇金陵，招辟儒生，彬因献
所习，烈祖善之。禅代之后，制度草创，无取士之科。会
有事于南郊，彬著《郊望论》数千言，广陈前古得失，上
之，署诸卫巡官。元宗与寿王景遂贻书交辟，置之门
下，赐予颇优。告归省母，以所得金玉缯币陈列于庭。
彬顾其妻曰：“伯叔田亩孰愈？”妻曰：“此男子之事，非妇
人所能知。”彬素鄙于乡里，至是犹有嫚言者。亲友以
告，彬笑曰：“昔鲁人俚孔子，谓之东家丘，况庸人乎？”授
大理司直，以母忧归葬，谒禾川令，直造其厅署。令诘
之曰：“君虽朝省直寮，其如桑梓何？”彬怒，因自誓曰：“吾
不归令于兹，有如白日。”服阕，诣建康，以前官出宰禾
川，前令䩄颜而去。为政廉平，乡里率化，有争讼者，以
理和解之。秩满，邑人诣郡乞留。连任七考，累迁尚书
郎，卒于官。